จับตา “เยลเลน” แถลงศุกร์นี้ กูรูฟันมีสัญญาณขึ้นดอกเบี้ยเดือน ก.ย.
นักวิเคราะห์คาด เยลเลน ส่งสัญญาณปรับขึ้นอัตราดอกเบี้ยเดือน ก.ย. ในการประชุมประจำปีของเฟดสัปดาห์นี้
22 ส.ค. 2559

ผู้สื่อข่าวรายงานว่า นางเจเน็ต เยลเลน ประธานธนาคารกลางสหรัฐ (เฟด) จะขึ้นกล่าวสุนทรพจน์ในการประชุมครั้งนี้ ในหัวข้อ “เครื่องมือด้านนโยบายการเงินของเฟด (The Federal Reserve’s Monetary Policy Toolkit)” ขณะที่นักวิเคราะห์จากธนาคารยูบีเอสคาดว่า นางเยลเลนจะส่งสัญญาณเรื่องการปรับขึ้นอัตราดอกเบี้ยในการประชุมที่แจ็คสันโฮลครั้งนี้ พร้อมกับแสดงมุมมองที่เป็นบวกต่อแนวโน้มเศรษฐกิจ
ขณะที่นักวิเคราะห์จากธนาคารบาร์เคลย์สคาดว่า นางเยลเลนจะส่งสัญญาณว่าเฟดอาจปรับขึ้นอัตราดอกเบี้ยในเดือนก.ย. หากตัวเลขจ้างงานเดือนส.ค.ออกมาแข็งแกร่ง โดยกระทรวงแรงงานสหรัฐจะเปิดเผยตัวเลขจ้างงานนอกภาคเกษตรประจำเดือนส.ค.ในวันที่ 2 ก.ย. สำหรับตัวเลขจ้างงานนอกภาคเกษตรเดือนก.ค.นั้น ปรับตัวสูงขึ้น 255,000 ตำแหน่ง และเพิ่มขึ้น 292,000 ตำแหน่งในเดือนมิ.ย.
ทั้งนี้ นักวิเคราะห์และนักลงทุนทั่วโลกต่างจับตาการประชุมประจำปีของธนาคารกลางสหรัฐเฟดที่เมืองแจ็คสัน โฮล รัฐไวโอมิ่ง ในวันที่ 26 ส.ค.นี้อย่างใกล้ชิด โดยนางเยลเลนจะขึ้นกล่าวในการประชุมครั้งนี้ หลังจากที่ไม่ได้เข้าร่วมการประชุมในปีที่แล้ว โดยอาจมีการส่งสัญญาณเกี่ยวกับการปรับขึ้นอัตราดอกเบี้ยในปีนี้